b'\n_START_ARTICLE_\nMutasarrif\n_START_PARAGRAPH_\nMutasarrif (en turc modern Mutasarr\xc4\xb1f) era un rang administratiu de l\'Imperi Otom\xc3\xa0._NEWLINE_Els sandjaks existien al territori otom\xc3\xa0 des del segle\xc2\xa0xiv i els seus governadors eren els sandjakbegis. A partir del segle\xc2\xa0xvii el nombre de wazirs (governadors d\'un eyalat) es va augmentar sense que s\'augmentessin els eyalats (regions o grups de prov\xc3\xadncies). Aix\xc3\xad molts wazirs van ser nomenats per governar sandjaks o b\xc3\xa9 liwes (prov\xc3\xadncies); d\'aquestes darreres els governadors eren anomenats walis. Per satisfer als wazirs alguns sandjaks foren segregats de les prov\xc3\xadncies de les que formaven part i assignats com a feu a wazirs i en aquest cas aquests no tenien el t\xc3\xadtol de sandjakbegis sin\xc3\xb3 de mutasarrifs; aquests en general no van governar directament sin\xc3\xb3 que enviaven uns delegats anomenats de vegades m\xc3\xbcsellims, de vegades m\xc3\xbctesellim i de vegades caimacans (kaimmmakan). Aquestos sandjaks es van dir mutasarriflik o de vegades m\xc3\xbctesellimlik._NEWLINE_Quan Selim III i Mahmud II van intentar eliminar als notables locals d\'aquests unitats, i van designar agents del govern central, aquests foren anomenats mutasarrif; tenien rang de wazir i podien governar un eyalat, per\xc3\xb2 mentre no ho feien el seu t\xc3\xadtol era aquell. Eventualment podien governar en diversos sandjaks. El terme va caure en des\xc3\xbas a parir de les reformes del tanzimat per l\'anomenat decret de G\xc3\xbclkhane de 1839 tot i que per costum encara es va seguir utilitzant no oficialment. Llavors els governadors de sandjak van passar a ser caimacans (breument del 1837 al 1842 els recaptadors d\'impostos dels sandjaks es van dir muhassils per\xc3\xb2 despr\xc3\xa9s aquesta funci\xc3\xb3 fou abandonada). Es va crear llavors una administraci\xc3\xb3 inferior, el kada o kaza (districte dins un sandjak) els governadors del qual foren els kadamuriri o mudir._NEWLINE_El 1849 els governadors de les prov\xc3\xadncies (ara eyalats que havien passat de 15 a 28 el 1834 i 40 el 1854) foren designats com walis (que tenien rang de wazir) i, en les prov\xc3\xadncies petites, mutasarrifs. Tamb\xc3\xa9 qui governava m\xc3\xa9s d\'un sandjak fou anomenat mutasarrif (almenys a partir del 1858). Tamb\xc3\xa9 es van crear sandjaks "independents" (que no depenien d\'una prov\xc3\xadncia sin\xc3\xb3 del ministeri de l\'Interior) que portaven el nom de mustakills i estaven governats per mutasarrifs (el m\xc3\xa9s conegut, el L\xc3\xadban des de 1861); la resta dels sandjaks estaven governats per caimacans._NEWLINE_Des de la llei administrativa de 1864 per a la prov\xc3\xadncia del Danubi, revisada i estesa per la llei de 25 de juliol de 1867, i per la llei suplement\xc3\xa0ria de 22 de gener de 1871, les prov\xc3\xadncies (eyalats) van passar a ser wilayats governats per walis i dividits en sandjaks o liw\xc3\xa0s; els governador de sandjaks o de liw\xc3\xa0s (singular liw\xc3\xa0) van passar a ser mutasarrifs. Els sandjaks estaven dividits en kazes o qad\xc3\xa0s, aquests en nahiyeler o n\xc3\xa0hiyes (subdistrictes) i aquestes en karyes o qaryes (pobles). El 1864 encara s\'establia el t\xc3\xadtol de caimacan per als governadors de sandjaks, i el de mudir per als kazes, per\xc3\xb2 la revisi\xc3\xb3 del 1867 ho va tornar a modificar. El nom de mutasarrif fou confirmat per la llei d\'administraci\xc3\xb3 provincial de 26 de mar\xc3\xa7 de 1913._NEWLINE_Els nacionalistes turcs, a la Gran Assemblea Nacional d\'Ankara, van modificar el 20 de gener de 1921 l\'administraci\xc3\xb3 i es van suprimir les wilayes i els sandjaks o liw\xc3\xa0s es van convertir en wilayets. El nom de mutasarrif va desapar\xc3\xa8ixer.'